ขยายเวลาโครงการ "งานไฟในบ้าน หารคนละครึ่ง กับไฟฟ้านครหลวง" ลดภาระค่าใช้จ่ายประชาชน
นายจาตุรงค์ สุริยาศศิน รองผู้ว่าการการไฟฟ้านครหลวง ในฐานะโฆษก MEA เปิดเผยว่า เพื่อช่วยเหลือลดภาระค่าใช้จ่ายประชาชน สนับสนุนให้ใช้ไฟฟ้าอย่างมีประสิทธิภาพและปลอดภัยในช่วงสถานการณ์การแพร่ระบาดของโรคโควิด - 19 การไฟฟ้านครหลวงจึงขยายเวลาโครงการ "งานไฟในบ้าน หารคนละครึ่ง กับไฟฟ้านครหลวง" ตามนโยบายของขวัญปีใหม่ กระทรวงมหาดไทย 2564 โดยให้บริการช่างไฟฟ้ามืออาชีพผ่านแอปพลิเคชัน MEA E-Fix จากเดิมโครงการสิ้นสุดวันที่ 28 กุมภาพันธ์ที่ผ่านมา ปรับขยายเพิ่มเวลาเป็นสิ้นสุดในวันที่ 30 มิถุนายน 2564 โดยโครงการ "งานไฟในบ้าน หารคนละครึ่ง กับไฟฟ้านครหลวง" ใช้วงเงินไม่เกิน 10 ล้านบาท ซึ่งผู้ใช้ไฟฟ้าจะได้รับส่วนลดร้อยละ 50 (ลดสูงสุดไม่เกิน 3,000 บาท ต่อหมายเลขเครื่องวัดฯ) โดยให้บริการช่างไฟฟ้ามืออาชีพผ่านแอปพลิเคชัน MEA E-Fix เพื่อติดตั้งอุปกรณ์ไฟฟ้าภายในบ้านได้ทั้งหมด 5 ประเภทคือ งานติดตั้งระบบแสงสว่าง ,งานติดตั้งวงจรเต้ารับ ,งานติดตั้งระบบไฟฟ้าเครื่องทำน้ำอุ่น งานติดตั้งวงจรกริ่งไฟฟ้า และงานติดตั้งระบบต่อลงดินตู้แผงสวิตช์ไฟฟ้า การขยายเวลาในครั้งนี้เพื่อเป็นการช่วยลดภาระค่าใช้จ่ายในการติดตั้งอุปกรณ์ไฟฟ้าที่ได้มาตรฐานความปลอดภัยให้กับประชาชนในช่วงที่ได้รับผลกระทบจากการแพร่ระบาดของโรคโควิด-19 นอกจากนี้ โครงการดังกล่าวยังเป็นการสร้างอาชีพให้กับช่างไฟฟ้า ที่ผ่านการอบรมการติดตั้งอุปกรณ์ไฟฟ้าจาก MEA ซึ่งเป็นช่างไฟฟ้าที่ได้มาตรฐาน ได้รับหนังสือรับรองความรู้ความสามารถตามมาตรฐานฝีมือแรงงานแห่งชาติ ตลอดจนเป็นผู้ผ่านการตรวจสอบประวัติอาชญากรรม จากสำนักงานตำรวจแห่งชาติ จึงเชื่อมั่นในคุณภาพมาตรฐานงานบริการได้ พร้อมระยะเวลารับประกันการติดตั้งเป็นเวลา 3 เดือน หากมีข้อสงสัยสอบถามข้อมูลเพิ่มเติมได้ที่ ศูนย์บริการข้อมูลผู้ใช้ไฟฟ้า การไฟฟ้านครหลวง MEA Call Center 1130 รวมถึงช่องทางโซเชียลมีเดีย ได้แก่ Facebook : การไฟฟ้านครหลวง MEA, Line : MEA Connect และ Twitter : @mea_news ตลอด 24 ชั่วโมง